Onder die Vergrootglas - Grootbrak Restaurante - Tafeltjie Dek - Mossview
Onder die Vergrootglas – Grootbrak Restaurante – Tafeltjie Dek
Home/Onder die Vergrootglas/Onder die Vergrootglas – Grootbrak Restaurante – Tafeltjie Dek
By BylineAdmin on August 16, 2013 August 19, 2013
Tafeltjie Dek het sowat 6 jaar gelede sy ontstaan gehad in Groot Brakrivier. Sonder pretensie, sonder fieterjasies, net 'n lekker, gesellige eetplekkie.
HOEKOM juis TAFELTJIE DEK?
Tafeltjie Dek is in Nederland 'n beweging wat etes ook aan siekes en armes voorsien, en dis presies wat Tafeltjie Dek in GrootBrak se leuse is. HIER STAP NIEMAND UIT MET "N LEE MAAG NIE!
Die eineaars, Johan en Julia van der Merwe, loop 'n lang pad met kosmaak. Bekende name soos "Suiderkruis Seekos," Bottelierskop restaurant," "TV Dimensions-Sunshinetours for gholfers," het almal langs die pad deur hulle hande gegaan. Johan en Julia vul mekaar perfek aan in die bedryf. Die een tree gemaklik terug sodat die ander die leiding kan neem op sy spesialis-gebied. Tans doen Johan die gebak vir die restaurant terwyl Julia die bestuur, en natuurlik lekker gesels, behartig.
Tafeltjie Dek se fokus is nie net op seisoentyd nie. Vir hulle is dit heeljaar seisoentyd. Lokale mense hou hulle deure oop, sê Julia. Hier kry jy nie vasgestelde pryse op spyseniering vir funksies nie. As jy 'n geleentheid wil vier, kan jy maar sê vir hoeveel jy begroot het, hulle sal die spyskaart aanpas. Geen moeite word ontsien om die kliënt tegemoet te kom nie. En as jy die funksie op 'n ander terrein of "venue" wil hou is dit ook reg – hulle bring die kos na jou toe!
Tafeltjie Dek is baie bekend vir sy spesiale "Afval- en seekosaande. Jy moet maar wakker wees en betyds jou bespreking doen as jy nie teleurgesteld voor 'n vol restaurant wil omdraai nie. Die watertand-lekker gevulde pannekoeke is ook glad nie te versmaai nie! Voeg daarby elke dag se "Dis van die Dag," en jy kan maklik vir 'n week lank elke dag al jou etes hier kom eet sonder om dieselfde gereg twee keer te herhaal! Saterdagoggende veras Carrie en Trudie gaste op nostalgiese musiek tydens die "Lovesongs for Lovers" sessie van nege tot halfeen.
Getroue, lojale personeel werk al die afgelope 6 jaar vir Julia. Hul vriendelike, gasvrye bediening dra dan ook by tot die sukses van die restaurant. Die feit dat Tafeltjie Dek rolstoel- en troeteldiervriendelik is, is 'n groot pluspunt. Die pragtige tuin bied ook genoeg veilige speelplek vir kinders sodat ouers rustig kan eet en steeds 'n wakende ogie hou.
Julia leef haar passie om die gemeenskap te dien uit in Tafeltjie Dek. Sy skroom nie om haar afhanklikheid van haar Skepper te erken nie! Sy ploeg terug in die gemeenskap deur haar tuisverpleging. Haar humor is aansteeklik! Sy is 'n baie goeie luisteraar en niemand is vir haar te onbelangrik om by stil te staan nie!
Stap jy by Tafeltjie Dek uit, is dit nie met net 'n "versadigde liggaam" nie, maar ook met 'n "vervulde gees" en Julia se woorde: "Ek glo aan saai….."